Beskylder kommune for at overdrive

Men ifølge advokaterne for de sigtede kan kommunen have overdrevet konsekvenserne af ødelæggelserne på 3.000 kubikmeter sand, idet 'omfanget overstiger langt den mængde, der reelt kan være tale om', lyder det i den ene klage.

Af den anden klage, som er udfærdiget af advokat Rasmus Amandusson, fremgår det, at gummigeden ifølge politirapporten var på stedet i 65 minutter.

Advokaten har fået en fagmand til at vurdere, hvor meget en gummiged kan flytte på den tid. Her kommer man frem til, at der kun kan være skubbet cirka 200 til 250 kubikmeter sand frem mod stranden.

Klitterne er beskyttede Som udgangspunkt er det forbudt at lave indgreb i og på klitfredningslinjen. Derfor må du ikke gøre følgende: Opføre nye bygninger, ændre og udvide eksisterende bygninger og bygge terrasser eller trapper.

Opstille camping- eller skurvogne og opsætte hegn, master, stativer, skilte med mere.

Ændre på terrænet ved at flytte, fjerne eller tilføre jord og sten.

Henlægge haveaffald og plante træer og buske.

Udstykke eller foretage arealoverførsel, så der opstår nye skel. Kilde: Kystdirektoratet

Derudover anfægter den ene advokat, Bjarne Damm Johansen, at hans klient ikke er blevet hørt i forbindelse med kommunens planer.

- Behandling af sagen er sket i fredningsnævnet efter indsendelse af ansøgning fra Frederikshavns Kommune. Der er ikke foretaget en partshøring af min klient i sagen, hvilket burde være sket, da min klient, som følge af sigtelsen, er direkte part i sagen, skriver advokaten i klagen, der fortsat lyder:

- Min klient har ligeledes ikke været vidende om denne sag, før afgørelsen var truffet og har som følge heraf været afskæret muligheden for at afgive en udtalelse til sagen i henhold til forvaltningslovens §21.

Samtidig mener advokaten ikke, at hans klient kan være tryg ved sagens gang:

- Min klient kan ikke være tryg ved, at hans interesser ikke er varetaget i denne proces, fordi Frederikshavn Kommune er en modpart i henhold til sigtelsen. Dette modsætningsforhold kan på mange forskellige måder få negativ konsekvens i denne sag.

Kommunen har haft egne fagfolk på

Det er ikke kun advokaterne for de to sigtede, der har haft fagfolk på for at bedømme omfanget af skader på klitterne. Det har Frederikshavn Kommune også.

Kommunens borgmester, Birgit Stenbak Hansen, afviser, at vurderingen er overdrevet:

- Vi har straks haft fagfolk på stedet, og tallene beror sig på overflyvningsbilleder og dronebilleder, og vi har også haft landmåling udført af en ekstern, uvildig part efter hærværket. Vi har taget udgangspunkt i det, vi kan konstatere ud fra de billeder, vi har haft til rådighed, og hele omfanget og den faglige vurdering. Det er det, vi bygger vores estimat på, siger hun.

- Der er vores aller-allerbedste faglige vurdering, at der er tale om 3.000 kubikmeter.

Birgit Stenbak Hansen understreger samtidig, at de 500.000 kroner indtil videre er et estimat. Den endelige regning vil ende som et retskrav, som eventuelt dømte får tilsendt.

- Jeg må bare sige, at jeg har ikke ondt af nogen, der har forårsaget skader på unik natur. Det er fredet, og der er vi benhårde i vores vurdering. Og vi er fuldstændig reelle i forhold til omfang og pris, for det skal erstattes, siger hun.

Klagesagen ligger i Miljø- og Fødevareklagenævnet, der vurderer at kunne færdigbehandle sagen indenfor otte måneder.

- Vi må slå lidt ud med armene og sige, at det er sådan, det er. Vi er selvfølgelig ærgerlige over det, men vi kan ikke tilsidesætte det retskrav, de har, om at de må klage. Men på godt nordjysk er det her noget langhåret noget, siger Birgit S. Hansen.